Herman de Coninck (21 Februarie 1944 - 22 Mei 1997) was 'n Belgiese digter, essayis, joernalis en uitgewer. Herman de Coninck is gebore in Mechelen, België, waar sy ouers 'n Katolieke boekwinkel bedryf het. Hy het die Sint-Rombouts College in Mechelen bygewoon waar hy tot die skoolkoerant bygedra het. Hy was vasbeslote om 'n skrywer te word, en het Germaanse filologie aan die Katolieke Universiteit Leuven studeer. Terwyl hy in Leuven was het hy vir die universiteitstydskrif, Universitas geskryf. Na sy studies in 1966 het hy onderrig gegee in Berchem terwyl hy in Heverlee, naby Leuven, gewoon het. In 1967 het hy diensplig verrig in die die Belgiese leër. In 1970 het hy die onderwys verlaat om redakteur te word van die weekblad HUMO, welke pos hy tot 1983 beklee het. Gedurende hierdie periode het hy gereeld onderhoude gevoer saam met Piet Piryns. Hierdie onderhoude is in 1972 gebundel en gepubliseer as Woe is Woe in de Nedderlens. Hy het egter weldra begin afsien van onderhoude, en in 1983 hoofredakteur van die tydskrif Nieuw Wereldtijdschrift geword. Onder sy leiding het NWT joernalistiek en letterkunde gekombineer.